สผ.ฟัน7.4พันล. กำไรดีเกินคาด‘IRPC’ขาดทุน
PTTEP เปิดกำไรไตรมาส 3 กว่า 7,400 ล้านบาท ดีกว่าตลาดที่คาดว่าจะทำได้ 6,900 ล้าน ด้าน IRPC พลิกขาดทุน 177 ล้าน
27 ต.ค. 2554

PTTEP เปิดกำไรไตรมาส 3 กว่า 7,400 ล้านบาท ดีกว่าตลาดที่คาดว่าจะทำได้ 6,900 ล้าน ด้าน IRPC พลิกขาดทุน 177 ล้าน
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทมีกำไรสุทธิงวดไตรมาส 3 ปี 2554 จำนวน 250 ล้านเหรียญสหรัฐ คิดเป็นกำไรสุทธิต่อหุ้น 0.08 เหรียญสหรัฐ หรือกำไรสุทธิ 7,450 ล้านบาท มีกำไรสุทธิต่อหุ้น 2.24 บาท ลดลง 30.38% จากช่วงเดียวกันปีก่อนกำไรสุทธิ 336 ล้านเหรียญสหรัฐ หรือ 1.07 หมื่นล้านบาท 
ทั้งนี้ กำไร PTTEP ที่ออกมายังดีกว่าที่นักวิเคราะห์คาดไว้ เช่น บล.เกียรตินาคิน คาดจะมีกำไรสุทธิ 6,905 ล้านบาท 
สำหรับงวด 9 เดือน มีกำไรสุทธิ 797 ล้านเหรียญสหรัฐ มีกำไรต่อหุ้น 0.3 เหรียญสหรัฐ เทียบเท่า 2.95 หมื่นล้านบาท ลดลงจากงวดเดียวกันของปีก่อนที่มีกำไรสุทธิ 999 ล้านเหรียญสหรัฐ
ด้านบริษัท ไออาร์พีซี (IRPC) กลับมีผลการดำเนินงานขาดทุนสุทธิ 177.50 ล้านบาท ในไตรมาส 3 พลิกจากงวดเดียวกันของปีก่อนที่มีกำไรสุทธิ 311.12 ล้านบาท ส่วน 9 เดือนมีกำไรสุทธิ 6,302 ล้านบาท ดีขึ้นจากงวดเดียวกันของปีก่อนที่มีกำไรสุทธิ 3,869 ล้านบาท